Diari Oficial de la Generalitat Valenciana


Sumari del DOGV 5744, del 17-04-2008 (2008/4396)

RESOLUCIÓ de 10 d'abril de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre l'Administració General de l'Estat, a través del Ministeri d'Agricultura, Pesca i Alimentació, la Generalitat i l'Associació Empresarial de Productors de Cultius Marins per a la col·laboració en la gestió de les ajudes de minimis regulades per mitjà del Reial Decret 1517/2007, de 16 de novembre, pel qual s'establix un règim temporal d'ajudes al sector pesquer per al manteniment de la competitivitat de l'activitat pesquera, acollida al règim de minimis.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5744

Data del DOGV
:   17-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/4396


Data del document
:   10-04-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * gestió de la pesca
    * política pesquera
    * administració central
    * flota pesquera
    * indústria pesquera
    * organització patronal
    * competitivitat

RESOLUCIÓ de 10 d'abril de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre l'Administració General de l'Estat, a través del Ministeri d'Agricultura, Pesca i Alimentació, la Generalitat i l'Associació Empresarial de Productors de Cultius Marins per a la col·laboració en la gestió de les ajudes de minimis regulades per mitjà del Reial Decret 1517/2007, de 16 de novembre, pel qual s'establix un règim temporal d'ajudes al sector pesquer per al manteniment de la competitivitat de l'activitat pesquera, acollida al règim de minimis. [2008/4396]  
L'Administració General de l'Estat, a través del Ministeri d'Agricultura, Pesca i Alimentació, la Generalitat i l'Associació Empresarial de Productors de Cultius Marins han subscrit, després de la tramitació prèvia reglamentària, el 14 de març de 2008, el conveni per a la col·laboració en la gestió de les ajudes de minimis regulades per mitjà del Reial Decret 1517/2007, de 16 de novembre, pel qual s'establix un règim temporal d'ajudes al sector pesquer per al manteniment de la competitivitat de l'activitat pesquera, acollida al règim de minimis.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0509/2008, i que figura com a annex d'esta resolució.  
Valencia, 10 d'abril de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre l'administració General de l'Estat, a través del Ministeri d'Agricultura, Pesca i Alimentació, la Generalitat de la Comunitat Valenciana i l'Associació Empresarial de Productors de Cultius Marins, per a la col·laboració en la gestió de les ajudes de minimis regulades per mitjà del Reial Decret 1517/2007, de 16 de novembre, pel qual s'establix un règim temporal d'ajudes al sector pesquer per al manteniment de la competitivitat de l'activitat pesquera, acollides al règim de minimis  
Madrid, 14 de març de 2008  
Reunits:  
D'una part, Elena Espinosa Mangana, ministra d'Agricultura, Pesca i Alimentació, en virtut del Reial Decret 55/2004, de 17 d'abril, pel qual es disposa el seu nomenament (BOE núm. 94, de 18 d'abril de 2004), que actua d'acord amb les facultats que li atribuïx l'article 13.3 de la Llei 6/1997, de 14 d'abril, d'Organització i Funcionament de l'administració General de l'Estat, i en compliment de l'Acord de 2 de juliol de 1990, del Consell de Ministres, modificat per mitjà del de 3 de juliol de 1998, sobre competències per a celebrar convenis de col·laboració amb les comunitats autònomes.  
D'una altra part, Maritina Hernández Miñana, consellera d'Agricultura, Pesca i Alimentació de la Generalitat, facultada per a la subscripció d'este conveni per mitjà d'Acord de 15 de febrer de 2008, del Consell.  
I d'una altra part, l'Associació Empresarial de Productors de Cultius Marins (APROMAR), amb CIF Q14792065 i domicili social a Cadis, carretera del Marquesado, km 3,4, a Chiclana de la Frontera, representada en este acte per Javier Ojeda González-Posada, en qualitat de gerent, segons consta en el poder notarial número 3924, amb data 22 de juliol de 2003.  
Les parts es reconeixen prou capacitat jurídica per a subscriure este conveni i, a l'efecte,   
Exposen:  
Primer. Que amb data 3 de desembre de 2007 s'ha publicat el Reial Decret 1517/2007, de 16 de novembre, pel qual s'establix un règim temporal d'ajudes al sector pesquer per al manteniment de la competitivitat de l'activitat pesquera, acollides al règim de minimis.  
Segon. En este reial decret es regulen les ajudes de minimis per al període d'un any comprés des de la firma de l'acord de compromís escrit entre el MAPA i les associacions respectives. El càlcul de l'ajuda s'efectuarà considerant el període de referència de consum de carburant comprés entre l'1 de novembre de 2004 i el 31 d'octubre de 2005.  
Tercer. En l'article 4 del reial decret esmentat es disposa que les sol·licituds d'ajudes hauran de dirigir-se a les comunitats autònomes i podran presentar-se a través de les associacions del sector pesquer. Igualment, s'establix en la disposició addicional primera que el Ministeri d'Agricultura, Pesca i Alimentació podrà subscriure convenis amb estes associacions, als quals podran adherir-se les comunitats autònomes, a l'efecte d'assegurar la informació adequada dels sol·licitants i la cooperació amb vista a simplificar, per procediments informàtics, el tractament de les sol·licituds.   
Quart. En la disposició esmentada s'establix que el Ministeri d'Agricultura, Pesca i Alimentació, les comunitats autònomes i les entitats col·laboradores subscriuran convenis de col·laboració en què s'establiran les condicions i obligacions assumides per estes en la gestió i el pagament de les ajudes, d'acord amb les disposicions de l'esmentada Llei 38/2003.  
Cinqué. En l'apartat primer de l'article 16 de la Llei 38/2003, de 17 de novembre, General de Subvencions, s'establix que es formalitzarà un conveni de col·laboració entre l'òrgan administratiu concedent i l'entitat col·laboradora, en què es regularan les condicions i obligacions assumides per esta.   
En virtut d'això, les parts decidixen subscriure este conveni de col·laboració, d'acord amb les següents  
Clàusules  
Primera. Objecte  
L'objecte d'este conveni de col·laboració és establir els termes de la col·laboració entre l'Estat, les comunitats autònomes i les entitats col·laboradores en la gestió de les ajudes de minimis regulades en el Reial Decret 1517/2007, de 16 de novembre.   
Segona. Actuacions del MAPA  
1. Posar a disposició de les comunitats autònomes i de les entitats col·laboradores, una aplicació informàtica per a facilitar la gestió coordinada de les ajudes.  
2. Finançar la compensació econòmica a què es fa referència en la clàusula onze d'este conveni.  
Tercera. Actuacions de les comunitats autònomes  
1. Tramitar les ajudes de minimis a través de l'aplicació informàtica que posa a disposició el MAPA.  
2. Gestionar les ajudes a través de les entitats col·laboradores que subscriguen este conveni.  
Quarta. Les entitats col·laboradores  
A l'efecte d'este conveni, es considera que les associacions del sector pesquer que el subscriguen tindran el caràcter d'entitats col·laboradores en els termes establits en la Llei 38/2003, de 17 de novembre, General de Subvencions, especialment en els articles 12, 13, 15 i 16, apartat cinqué, pel que fa als procediments de selecció sotmesos als principis de publicitat, concurrència, igualtat i no-discriminació.   
Cinquena. Actuacions de les entitats col·laboradores  
I. En la gestió de les ajudes de minimis a què es fa referència en este conveni, les entitats col·laboradores que el subscriguen realitzaran les actuacions següents:  
1. Rebre i registrar, en nom i per compte del MAPA o de la comunitat autònoma, les sol·licituds d'ajuda que es presenten a la seua seu, encara que corresponguen a particulars que no siguen membres de la seua associació, tot això d'acord amb l'article 12 de la Llei 38/2003, a l'efecte previst en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu comú.  
2. Comprovar i acreditar l'autenticitat de la documentació que acompanya les sol·licituds i que està completa, i que el sol·licitant complix els requisits necessaris per a poder obtindre la condició de beneficiari, d'acord amb el que s'establix en l'article 2 del Reial Decret 1517/2007, de 16 de novembre, en l'orde ministerial de desplegament i aplicació d'esta i en la normativa d'aplicació de la comunitat autònoma.  
3. Introduir totes les dades referents a les sol·licituds de les ajudes en l'aplicació informàtica a què es fa referència en l'apartat primer de la clàusula segona.   
4. Certificar la relació de les sol·licituds d'ajuda analitzades i verificades resultant de l'aplicació informàtica, amb indicació de la comunitat autònoma on té el domicili fiscal el sol·licitant, el codi de vaixell, la identificació del sol·licitant, el CIF i l'import sol·licitat.   
5. En el cas que no s'incloga alguna de les sol·licituds presentades, caldrà reflectir-se en la relació a què es fa referència en l'apartat anterior esta circumstància, com també la motivació que dóna lloc a la no-admissió.  
6. En el cas que el sol·licitant no haja aportat els certificats de l'Agència Estatal d'Administració Tributària i de la Tresoreria General de la Seguretat Social de trobar-se al corrent en el compliment de les seues obligacions fiscals i de Seguretat Social, les entitats col·laboradores hauran d'assenyalar esta circumstància en la relació de sol·licituds a què es fa referència en l'apartat 4 d'esta clàusula, a fi que la Secretaria General de Pesca Marítima o l'òrgan competent de la comunitat autònoma puga demanar a l'Agència Tributària i a la Tresoreria General de la Seguretat Social la dita informació, d'acord amb el que s'establix en l'article 14 del Reial Decret 209/2003, de 21 de febrer, i en l'Orde PRE/1551/2003, de 10 de juny, que el desplega.  
7. Sol·licitar als beneficiaris els justificants necessaris per a acreditar el compliment de les condicions per a obtindre l'ajuda i comprovar-los i acreditar-los, en els termes que es preveuen en l'article 30 de la Llei 38/2003, de 17 de novembre, General de Subvencions.  
8. Comprovar l'autenticitat de les factures i verificar-ne i acreditar-ne les còpies amb els originals aportats pels beneficiaris, i comprovar que es corresponen amb els subministraments efectuats i declarats.  
9. Notificar als beneficiaris la resolució de concessió de l'ajuda regulada en el Reial Decret 1517/2007, de 16 de novembre, i l'orde de convocatòria corresponent de la comunitat autònoma.  
10. Entregar als beneficiaris l'import de la subvenció en els termes que es detallen en la clàusula sisena d'este conveni.  
11. Elaborar la rendició del compte justificatiu d'acord amb el que s'establix en l'article 30 de la Llei 38/2003, en el termini d'un mes des de l'entrega de fons als beneficiaris.  
12. Portar un llibre i un registre comptable específic que incloga les dades dels sol·licitants i una relació de la documentació aportada pel beneficiari per a acreditar que complix els requisits establits en el Reial Decret 1517/2007, de 16 de novembre.  
13. Publicar a la seu de l'entitat la relació dels beneficiaris de les subvencions concedides en aplicació de Reial Decret 1517/2007, de 16 de novembre, l'entrega i la distribució de les quals hagen sigut gestionades per l'entitat col·laboradora.  
II. En el cas que l'ajuda siga tramitada per una confraria o associació que centralitze la seua gestió a través d'una associació d'àmbit territorial superior, esta última durà a terme les actuacions següents:  
1. Centralitzar la gestió de les sol·licituds d'ajuda tramitades davant de les confraries o associacions i actuar com a interlocutor únic davant de la Secretaria General de Pesca Marítima del MAPA o davant de l'òrgan competent de les comunitats autònomes.  
2. Introduir totes les dades que es referisquen a la sol·licitud de les ajudes en l'aplicació informàtica que posa a disposició la Secretaria General de Pesca Marítima.  
3. Acreditar i remetre a la Secretaria General de Pesca Marítima del MAPA o a l'òrgan competent de la comunitat autònoma la relació de les sol·licituds, una vegada analitzades i verificades, que complisquen els requisits per a poder obtindre l'ajuda, i indicar la comunitat autònoma on té el domicili fiscal el sol·licitant, el codi del vaixell, la identificació del sol·licitant, el NIF o el CIF, el domicili i l'import d'ajuda sol·licitat. Esta relació s'obtindrà de l'aplicació informàtica a què es fa referència en l'apartat anterior i serà remesa en suport paper per l'entitat col·laboradora.  
4. Remetre a la Secretaria General de Pesca Marítima o a l'òrgan competent de la comunitat autònoma, si és el cas, la relació de les sol·licituds presentades que no s'hagen admés per no complir algun dels requisits necessaris per a obtindre l'ajuda, i reflectir els motius que donen lloc a la no-admissió d'estes sol·licituds.  
5. Comprovar i remetre a la Secretaria General de Pesca Marítima o a l'òrgan competent de la comunitat autònoma la rendició del compte justificatiu elaborat per les confraries, en el termini d'un mes des de la recepció.  
Sisena. Entrega dels fons a les entitats col·laboradores i condicions del depòsit  
1. El Ministeri d'Agricultura, Pesca i Alimentació i, si és el cas, l'òrgan competent de les comunitats autònomes, transferiran a l'entitat col·laboradora o, si és el cas, a l'entitat col·laboradora d'àmbit territorial superior la quantitat corresponent a l'ajuda reconeguda el pagament de la qual hagen de gestionar, a càrrec de l'aplicació pressupostària establida per a este concepte establida en la clàusula dotze d'este conveni.  
2. L'ajuda es transferirà una vegada que s'acaben els prorrateigs que es realitzen, si és el cas, amb posterioritat.  
3. En el supòsit de gestió centralitzada per una entitat col·laboradora d'àmbit territorial superior, d'acord amb el que es preveu en l'apartat II de la clàusula quarta d'este conveni, esta distribuirà els fons entre les confraries o associacions en funció de les sol·licituds que cada una haja gestionat per a l'entrega als beneficiaris de les ajudes, en el termini de 15 dies hàbils des que reba els fons. Fins a la distribució o l'entrega, l'entitat col·laboradora d'àmbit territorial superior i les confraries o associacions hauran de depositar els fons públics rebuts en un compte bancari que designen i que estiga destinat únicament a esta finalitat i estiga donat d'alta en la Direcció General del Tresor.  
Setena. Entrega de fons als beneficiaris  
Les entitats col·laboradores entregaran a cada beneficiari l'import indicat en la resolució d'ajuda en un termini no superior a 15 dies hàbils des que reben els fons.  
Huitena. Justificació, comprovació i control  
1. L'entitat col·laboradora i, si és el cas, l'entitat col·laboradora d'àmbit territorial superior enviaran a la Secretaria General de Pesca Marítima del MAPA o a l'òrgan competent de la comunitat autònoma els justificants de les transferències efectuades als beneficiaris de les ajudes en el termini màxim de 15 dies hàbils des de la realització de les transferències.   
2. Les entitats col·laboradores i les entitats col·laboradores d'àmbit territorial superior que participen en la gestió d'estes ajudes se sotmetran a les obligacions de comprovació i control respecte de la gestió d'estos fons que puga efectuar la Secretaria General de Pesca Marítima o els òrgans competents de les comunitats autònomes, o qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportaran tota la informació que els siga requerida per a això.  
Novena. Obligació de reintegrament  
El beneficiari estarà obligat al reintegrament dels fons en el supòsit d'incompliment dels requisits i les obligacions establides per a la concessió de la subvenció i, en tot cas, en els supòsits regulats en l'article 37 de la Llei 38/2003, de 17 de novembre, General de Subvencions.  
Deu. Tractament de dades personals  
Les dades de caràcter personal a què les entitats col·laboradores tinguen accés per al desenvolupament normal de la gestió d'estes ajudes no podran ser utilitzades per estes per a finalitats distintes de l'estricte compliment de les relacionades amb les funcions que legítimament han de realitzar, d'acord amb el que s'establix en la Llei Orgànica 15/1999, de 13 de desembre, de Protecció de Dades de Caràcter Personal.  
Onze. Compensació econòmica  
Cada una de les entitats col·laboradores que participen en la gestió de les ajudes rebrà, per la col·laboració efectuada, una compensació econòmica equivalent a un 1% de l'import dels fons distribuïts per l'entitat corresponents a les ajudes concedides gestionades per esta, en els dos casos justificats d'acord amb el que s'establix en la clàusula cinquena d'este document.  
Dotze. Finançament  
El finançament dels fons que es preveu transferir en este conveni per a l'entrega als beneficiaris i la compensació econòmica a les entitats col·laboradores per la gestió de les ajudes s'efectuaran íntegrament a càrrec de l'aplicació pressupostària 51.55.658A.324, «Suport financer per causes de caràcter extraordinari», dels pressupostos generals de l'Estat per a 2008, segons es recull en l'article 5 del Reial Decret 1517/ 2007, de 16 de novembre.  
Tretze. Clásula d'adhesió  
Este conveni es troba obert a l'adhesió d'altres comunitats autònomes i entitats interessades a acollir-se a la possibilitat de col·laboració en la gestió d'estes ajudes de minimis.  
La Comunitat Valenciana s'acull a la totalitat de les clàusules d'este conveni.   
En el supòsit d'adhesió de comunitats autònomes, estes podran optar per acollir-se al conveni en la seua totalitat o únicament a les disposicions de l'apartat 1 de la seua clàusula segona.  
A este efecte, el Ministeri d'Agricultura, Pesca i Alimentació subscriurà amb la part interessada el protocol d'adhesió corresponent.  
Catorze. Seguiment del conveni  
A fi d'articular el seguiment de l'execució de les mesures previstes en este conveni es crea una comissió de seguiment integrada per dos representants del MAPA, un representant de la comunitat autònoma i un representant de l'entitat col·laboradora.  
Esta comissió emetrà els informes relatius a l'aplicació d'este conveni i comprovarà tota la documentació que calga per a verificar el seguiment i el compliment adequats d'allò que s'establix en este conveni.  
També haurà de resoldre els dubtes o les llacunes que puguen plantejar-se sobre la interpretació de les clàusules del conveni que no afecten la interpretació del Reial Decret 1517/2007, de 16 de novembre, o de la normativa nacional o autonòmica que el desplega i l'aplicació.  
Quinze. Duració  
Este conveni estendrà la seua vigència des de la data de la firma fins a sis mesos després de la realització de l'última entrega de fons efectuada als beneficiaris.  
Setze. Naturalesa i jurisdicció  
Este conveni té la naturalesa administrativa, d'acord amb el que es preveu en els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 3.1d de la Llei de Contractes de les Administracions Públiques, text refós aprovat per mitjà del Reial Decret Legislatiu 2/2000, de 16 de juny, i se li apliquen, si no hi ha normes específiques, els principis del Reial Decret Legislatiu 2/2000 mencionat per a resoldre els dubtes i les llacunes que puguen plantejar-se.  
Les qüestions litigioses a què puga donar lloc la interpretació i el compliment d'este conveni que no s'hagen pogut resoldre en el si de la comissió de seguiment seran de coneixement i competència de l'orde jurisdiccional contenciós administratiu, d'acord amb el que es preveu en la Llei 29/1998, de 13 de juliol, reguladora de l'esmentada jurisdicció.  
I en prova de conformitat, i per a la constància adequada de tot allò que s'ha convingut ací, signen este conveni de col·laboració en quatre exemplars i en tots els fulls, al lloc i en la data indicats a l'inici.  
La Ministra d'Agricultura, Pesca i Alimentació: Elena Espinosa Mangana.  
La consellera d'Agricultura, Pesca i Alimentació: Maritina Hernández Miñana.  
El gerent d'APROMAR: Javier Ojeda González-Posada.